20.6.2023
RO
Jurnalul Oficial al Uniunii Europene
C 217/21
Rezumatul Avizului Autorității Europene pentru Protecția Datelor referitor la mandatul de negociere pentru încheierea unui acord internațional privind schimbul de date cu caracter personal între Europol și autoritățile de aplicare a legii din Bolivia (2023/C 217/09) (Textul integral al avizului poate fi consultat în limbile engleză, franceză și germană pe site-ul AEPD https://edps. europa.eu)
La 9 martie 2023, Comisia Europeană a emis Recomandarea de decizie a Consiliului de autorizare a deschiderii negocierilor referitoare la un acord între Uniunea Europeană și Statul Plurinațional al Boliviei privind schimbul de date cu caracter personal între Agenția Uniunii Europene pentru Cooperare în Materie de Aplicare a Legii (Europol) și autoritățile boliviene cu competențe în materie de combatere a criminalității grave și a terorismului (1) („recomandarea”).
Obiectivul recomandării este de a deschide negocieri cu Bolivia în scopul semnării și încheierii unui acord internațional care să permită schimbul de date cu caracter personal între Europol și autoritățile boliviene cu competențe în materie de combatere a criminalității grave și a terorismului.
Anexa la recomandare stabilește directivele de negociere ale Consiliului pentru Comisie, respectiv obiectivele pe care aceasta din urmă ar trebui să-și propună să le atingă în numele UE pe parcursul negocierilor.
Transferurile de date cu caracter personal colectate în cursul anchetelor penale și prelucrate ulterior de Europol pentru a obține date operative în materie penală pot avea un impact semnificativ asupra vieții persoanelor în cauză.
Din acest motiv, acordul internațional trebuie să garanteze că limitarea drepturilor la viața privată și la protecția datelor în ceea ce privește lupta împotriva criminalității grave și a terorismului se aplică numai în cazuri de strictă necesitate.
AEPD constată cu satisfacție că, bazându-se și pe o serie de recomandări din avizele anterioare ale AEPD în această privință, Comisia a stabilit până în prezent un set de obiective (directive de negociere) bine structurate, care conțin principiile fundamentale de protecție a datelor, pe care Comisia urmărește să le atingă în numele UE pe parcursul negocierilor internaționale, pentru încheierea de acorduri privind schimbul de date cu caracter personal între Europol și autoritățile de aplicare a legii din țări terțe.
În acest sens, scopul recomandărilor din prezentul aviz este de a clarifica și, după caz, de a dezvolta în continuare garanțiile și controalele care vor fi prevăzute în viitorul acord dintre UE și Bolivia în ceea ce privește protecția datelor cu caracter personal.
În acest context, AEPD recomandă ca viitorul acord să stabilească în mod explicit lista infracțiunilor cu privire la care se poate face schimb de date cu caracter personal, să prevadă o revizuire periodică a necesității de stocare a datelor cu caracter personal transferate, precum și alte măsuri adecvate care să asigure respectarea termenelor, să introducă garanții suplimentare în ceea ce privește transferul unor categorii speciale de date, să se asigure că nu se va lua nicio decizie automată bazată pe datele primite în temeiul acordului, fără ca o ființă umană să poată interveni eficient și semnificativ, să stabilească norme clare și detaliate cu privire la informațiile care ar trebui puse la dispoziția persoanelor vizate.
AEPD reamintește că, în temeiul articolului 8 alineatul (3) din cartă, controlul exercitat de o autoritate independentă este un element esențial al dreptului la protecția datelor cu caracter personal.
Prin urmare, AEPD recomandă Comisiei ca, în cursul negocierilor, să acorde o atenție deosebită supravegherii de către organisme publice independente responsabile cu protecția datelor, cu competențe efective în ceea ce privește autoritățile de aplicare a legii și alte autorități competente din Bolivia care vor utiliza datele cu caracter personal transferate.
În plus, pentru a asigura punerea în aplicare corespunzătoare a acordului, AEPD sugerează, de asemenea, ca părțile să facă regulat schimb de informații cu privire la exercitarea drepturilor de către persoanele vizate, precum și de informații relevante cu privire la utilizarea mecanismelor de supraveghere și de recurs legate de aplicarea acordului.
(1) COM(2023) 130 final.